Mill-1 ta' April, regoli ġodda jippermettu lill-Ewropej jużaw l-abbonamenti tagħhom għall-films online meta jivvjaġġaw f'pajjiż ieħor tal-UE bħalkieku f'darhom. Ir-regoli l-ġodda ma japplikawx biss għal sensiela televiżivi u films, iżda wkoll għal prodotti diġitali oħra bħal kotba-e u diski. S'issa l-aċċess għal kontenut ġie mblukkat f'bosta każijiet meta n-nies kienu jivvjaġġaw barra mill-pajjiż. Dan ser jinbidel fl-1 ta' April meta r-regolament dwar il-portabilità transfruntiera tas-servizzi online jidħol fis-seħħ. Il-pajjiżi kollha tal-UE ser ikollhom jinfurzaw dawn ir-regoli ġodda, adottati mill-MEPs fit-18 ta' Mejju 2017 , fi żmien disa' xhur. X'ser jinbidel skont il-liġi l-ġdida? Skont ir-regolament il-ġdid, kull min ikun ħallas għad-dritt li jara, jisma' jew jaqra kontenut online minn fornitur f'pajjiżu, ser ikun jista' jagħmel dan fi kwalunkwe pajjiż ieħor tal-UE fejn dawn ikunu qegħdin joqgħodu għal perjodu limitat. L-aċċess jingħata biss lil persuni li jivvjaġġaw lejn pajjiż ieħor tal-UE għal perjodu limitat, pereżempju għal btala jew vjaġġ ta' kummerċ jew ta' studju. Jean-Marie Cavada, il-Membru Franċiż tal-ALDE responsabbli għat-tmexxija tar-regoli ġodda fil-Parlament, qal: "Jekk inti tgħix pereżempju fil-Ġermanja iżda sejjer btala, iżżur lil familtek jew ser taħdem fi Spanja tkun tista' taċċessa s-servizzi li kellek fil-Ġermanja fi kwalunkwe pajjiż ieħor fl-Unjoni, minħabba li t-test ikopri l-UE." Il-fornituri ta' kontenut ser ikollhom il-possibbiltà li jivverifikaw il-post tal-abbonati. L-abbozz ta' test li ser issir votazzjoni dwaru jitlob li jiġu inklużi miżuri ta' salvagwardja fir-Regolament biex jiżguraw li d-data u l-privatezza tal-utenti jiġu rispettati matul il-proċess ta' verifika. U l-abbonamenti attwali? Ir-regolament ser japplika retroattivament, jiġifieri jkopri wkoll l-abbonamenti li diġà huma fis-seħħ. Il-perspettiva globali Dan ir-Regolament mhux biss ser jippermetti lill-utenti jgawdu s-servizzi li jkunu ħallsu għalihom, irrispettivament minn fejn jinsabu fl-UE. Huwa mistenni wkoll li jiskoraġġixxi l-piraterija billi jippromwovi l-aċċess għal kontenut miksub legalment Din il-miżura tikkomplementa t-tmiem tar-roaming, li sar realtà fil-15 ta' Ġunju 2017, u t-tmiem tal-imblukkar ġeografiku għax-xiri online , li l-MEPs adottaw fis-6 ta' Frar 2018. Is-suq tal-vidjos fuq talba Fl-2016 madwar 11 % tal-unitajiet domestiċi Ewropej kellhom abbonament għal servizz ta' vidjos fuq talba. L-Unjoni Ewropea tax-Xandir (EBU) għandha stima li sal-2020 dan l-ammont ser jirdoppja, b'Netflix ikollu l-akbar sehem, jiġifieri 54 % tas-suq tal-abbonament tal-UE. Għal aktar informazzjoni Stqarrija għall-istampa dwar il-votazzjoni f'seduta plenarja (18 ta' Marzu 2017) Stqarrija għall-istampa: Tara televiżjoni u films online waqt li tkun barra pajjiżek Artikli dwar is-suq uniku diġitali Briefing: il-portabbiltà transkonfinali tas-servizzi tal-kontenut online Segwi l-progress dwar il-leġiżlazzjoni Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF